Komisijos reglamentas (EB) Nr. 1252/2003
2003 m. liepos 14 d.
nustatantis nuo Reglamento (EB) Nr. 800/1999 leidžiančias nukrypti nuostatas dėl produktų, eksportuojamų į trečiąsias šalis, išskyrus Čekijos Respubliką, Estiją, Vengriją, Latviją, Lietuvą, Slovakiją ir Slovėniją, kaip į Sutarties I priedą neįtrauktos prekės
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1993 m. gruodžio 6 d. Tarybos reglamentą (EB) Nr. 3448/93 nustatantį prekybos tvarką, taikomą kai kurioms prekėms, pagamintoms perdirbant žemės ūkio produktus [1], su paskutiniais pakeitimais, padarytais Reglamentu (EB) Nr. 2580/2000 [2], ypač į jo 8 straipsnio 3 dalį,
kadangi:
(1) 2000 m. liepos 13 d. Komisijos reglamento (EB) Nr. 1520/2000 nustatančio bendras išsamias eksporto grąžinamųjų išmokų už tam tikrus žemės ūkio produktus, eksportuojamus kaip į Sutarties I priedą neįtrauktos prekės, skyrimo sistemos taikymo taisykles ir tokių grąžinamųjų išmokų sumos nustatymo kriterijus [3], su paskutiniais pakeitimais, padarytais Reglamentu (EB) Nr. 740/2003 [4] 16 straipsnio 1 dalis nustato, kad 1999 m. balandžio 15 d. Komisijos reglamentas (EB) Nr. 800/1999 nustatantis bendrąsias išsamias eksporto grąžinamųjų išmokų sistemos taikymo žemės ūkio produktams taisykles [5] su paskutiniais pakeitimais, padarytais Reglamentu (EB) Nr. 444/2003 [6], yra taikomas produktų, eksportuojamų kaip į Sutarties I priedą neįtrauktos prekės, atžvilgiu.
(2) Reglamento (EB) Nr. 800/1999 3 straipsnis numato, kad teisė gauti grąžinamąją išmoką įgyjama eksportavus produktus į konkrečią trečiąją valstybę, jeigu jai taikoma diferencijuota grąžinamoji išmoka. To paties reglamento 14, 15 ir 16 straipsniai numato diferencijuotos grąžinamosios išmokos mokėjimo sąlygas, ypač dokumentus, kuriuos reikia pateikti įrodant, kad prekės yra atvežtos į paskirties vietą.
(3) Diferencijuotos grąžinamosios išmokos atveju, Reglamento (EB) Nr. 800/1999 18 straipsnio 1 ir 2 dalys nustato, kad grąžinamosios išmokos dalis, apskaičiuota pagal mažiausią grąžinamosios išmokos dydį, mokama eksportuotojo prašymu, kai tik pateikiami įrodymai, kad produktas buvo išvežtas iš Bendrijos muitų teritorijos.
(4) 2003 m. birželio 2 d. Tarybos reglamentas (EB) Nr. 1039/2003 patvirtinantis autonomines ir pereinamojo laikotarpio priemones dėl tam tikrų perdirbtų žemės ūkio produktų, kurių kilmės šalis yra Estija,importo ir tam tikrų perdirbtų žemės ūkio produktų eksporto į Estiją [7], 2003 m. birželio 18 d. Tarybos reglamentas (EB) Nr. 1086/2003 patvirtinantis autonomines ir pereinamojo laikotarpio priemones dėl tam tikrų perdirbtų žemės ūkio produktų, kurių kilmės šalis yra Slovėnija, importo ir tam tikrų perdirbtų žemės ūkio produktų eksporto į Slovėniją [8], 2003 m. birželio 18 d. Tarybos reglamentas (EB) Nr. 1087/2003 patvirtinantis autonomines ir pereinamojo laikotarpio priemones dėl tam tikrų perdirbtų žemės ūkio produktų, kurių kilmės šalis yra Latvija, importo ir tam tikrų perdirbtų žemės ūkio produktų eksporto į Latviją [9], 2003 m. birželio 18 d. Tarybos reglamentas (EB) Nr. 1088/2003 patvirtinantis autonomines ir pereinamojo laikotarpio priemones dėl tam tikrų perdirbtų žemės ūkio produktų, kurių kilmės šalis yra Lietuva, importo ir tam tikrų perdirbtų žemės ūkio produktų eksporto į Lietuvą [10], 2003 m. birželio 18 d. Tarybos reglamentas (EB) Nr. 1089/2003 patvirtinantis autonomines ir pereinamojo laikotarpio priemones dėl tam tikrų perdirbtų žemės ūkio produktų, kurių kilmės šalis yra Slovakijos Respublika, importo ir tam tikrų perdirbtų žemės ūkio produktų eksporto į Slovakijos Respubliką [11] ir 2003 m. birželio 18 d. Tarybos reglamentas (EB) Nr. 1090/2003 patvirtinantis autonomines ir pereinamojo laikotarpio priemones dėl tam tikrų perdirbtų žemės ūkio produktų, kurių kilmės šalis yra Čekijos Respublika, importo ir tam tikrų perdirbtų žemės ūkio produktų eksporto į Čekijos Respubliką [12] numato, kad nuo 2003 m. liepos 1 d. autonominiu pagrindu panaikinamos grąžinamosios išmokos už atitinkamai į Estiją, Slovėniją, Latviją, Lietuvą, Slovakiją ir Čekijos Respubliką eksportuojamus perdirbtus žemės ūkio produktus, kurie nėra įtraukti į Sutarties I priedą.
(5) 2003 m. birželio 2 d. Tarybos reglamentas (EB) Nr. 999/2003 patvirtinantis autonomines ir pereinamojo laikotarpio priemones dėl tam tikrų perdirbtų žemės ūkio produktų, kurių kilmės šalis yra Vengrija, importo ir tam tikrų perdirbtų žemės ūkio produktų eksporto į Vengriją [13] numato, kad nuo 2003 m. liepos 1 d. autonominiu pagrindu panaikinamos grąžinamosios išmokos už į Vengriją eksportuojamus perdirbtus žemės ūkio produktus, nurodytus to paties Reglamento 1 straipsnyje.
(6) Čekijos Respublika, Estija, Vengrija, Latvija, Lietuva, Slovakija ir Slovėnija įsipareigojo sudaryti preferencines importo sąlygas į jos teritoriją importuojamoms tam tikroms prekėms tik tuo atveju, jeigu šias prekes lydės dokumentai, nurodantys, kad už šias prekes negalima gauti eksporto grąžinamosios išmokos.
(7) Tokių sąlygų kontekste, kaip pereinamojo laikotarpio priemonę iki Čekijos Respublikos, Vengrijos, Estijos, Latvijos, Lietuvos, Slovakijos ir Slovėnijos įstojimo į Europos Sąjungą ir siekiant išvengti nebūtinų kaštų prekeiviams, prekiaujantiems su trečiosiomis šalimis, dera nukrypti nuo Reglamento (EB) Nr. 800/1999, kadangi jis reikalauja pateikti importo įrodymus diferencijuotai grąžinamajai išmokai gauti. Taip pat dera nustatant žemiausią grąžinamosios išmokos dydį neatsižvelgti į tai, kad tam tikroms minėtoms paskirties šalims nėra numatyta eksporto grąžinamoji išmoka.
(8) Šiame reglamente numatytos priemonės atitinka Horizontaliųjų klausimų dėl prekybos perdirbtais žemės ūkio produktais, neišvardytais Sutarties I priede, vadybos komiteto nuomonę,
PRIĖMĖ ŠĮ REGLAMENTĄ:
1 straipsnis
Nukrypstant nuo Reglamento (EB) Nr. 800/1999 16 straipsnio, taikomo kartu su Reglamento (EB) Nr. 1520/2000 16 straipsnio 1 dalimi, jei grąžinamosios išmokos diferencijavimas kyla tik dėl to, kad grąžinamoji išmoka nebuvo nustatyta Čekijos Respublikai, Estijai, Vengrijai, Latvijai, Lietuvai, Slovakijai ar Slovėnijai, eksporto į kitas trečiąsias šalis atžvilgiu, įrodymai, kad buvo atliktos muitinių importo procedūros, nėra grąžinamosios išmokos mokėjimo sąlyga visų šio reglamento priede nurodytų prekių atžvilgiu.
2 straipsnis
Į tai, kad šio reglamento priede nurodytų prekių eksporto į Čekijos Respubliką, Estiją, Vengriją, Latviją, Lietuvą, Slovakiją ar Slovėniją atžvilgiu nenumatyta eksporto grąžinamoji išmoka, nėra atsižvelgiama eksporto į kitas trečiąsias šalis kontekste nustatant žemiausią grąžinamosios išmokos dydį, kaip numatyta Reglamento (EB) Nr. 800/1999 18 straipsnio 2 dalyje.
3 straipsnis
Šis reglamentas įsigalioja jo paskelbimo Europos Sąjungos oficialiajame leidinyje dieną.
Jis taikomas nuo 2003 m. liepos 1 d.
Šis reglamentas yra privalomas visas ir tiesiogiai taikomas visose valstybėse narėse
Priimta Briuselyje, 2003 m. liepos 14 d.